ግልጽነት የአንድ መንግሥት ዶክትሪን ሊሆን ይገባዋል፡፡ በዚህም ሕዝብ የመንግሥትን አሠራር በግልጽ የሚገመግምበትና ተጠያቂነት ለመኖሩ ማረጋገጫ ይኖራል ማለት ነው፡፡ ሕዝብ ለመንግሥት በውክልና ከሰጠው ሥልጣን ተጠቃሚ መሆን የሚችለው፣ ስለመንግሥት አጠቃላይ አሠራር የተሟላ መረጃ ሲኖረው ነው፡፡ የማወቅ መብቱ ሲከበር ነው፡፡ በመረጃ የማግኘት ነፃነት አዋጁ መሠረት መንግሥት እጅ ያሉ መረጃዎችን ማግኘት ሲችል ነው፡፡ ግልጽነት በሌለበት ግን ጠያቂና ተጠያቂ ባለመኖሩ የተዝረከረኩ አሠራሮች አገሪቱን ያሰቃያሉ፡፡ በግለሰቦች ኃላፊነት የጎደለው ተግባር ብቻ ግብር ከፋዩ ሕዝብ ተገቢውን አገልግሎት አያገኝም፡፡ ዝርክርክነት በጣም ከመብዛቱ የተነሳ የተሰጣቸውን በጀት በአግባቡ የማያወራርዱ ተቋማት በዝተዋል፡፡ ለምን ብሎ የሚጠይቅ በመጥፋቱም ሒሳብ ካለማወራረድ አልፈው የአገር ሀብት የሚያወድሙ አሉ፡፡
